
נוכחים:

חברי הוועדה:	
אברהם פורז - היו"ר
תאופיק חטיב
אברהם רביץ

מוזמנים:
	עו"ד מירון הכהן	יועץ משפטי, משרד התעשיה והמסחר
	עו"ד תמר פינקוס	תובעת ראשית, משרד התעשיה והמסחר
	עו"ד גתית שריקי	לשכה משפטית, משרד התעשיה והמסחר
	חנה מרגליות	לשכה משפטית, משרד התעשיה והמסחר
	עו"ד יצחק קמחי	הממונה על הגנת הצרכן, משרד התעשיה והמסחר
	צביה דורי	מנהלת מינהל סחר פנים, משרד התעשיה והמסחר
	אמיר ברקן	אגף התקציבים, משרד האוצר
	עו"ד אלן זיסבלט	משרד המשפטים
	ורד שערבני	מתמחה, משרד המשפטים

יועצת משפטית:	אתי בנדלר

מנהלת הוועדה:	לאה ורון

רשמה:	אירית שלהבת


סדר היום:	1.	 הצעת חוק הגנת הצרכן (תיקון מס' 7), התשנ"ח-1998.



הצעת חוק הגנת הצרכן (תיקון מס' 7), התשנ"ח-1998


אברהם רביץ:

	בסעיף 23א אפשר אולי לומר לא "אחת מאלה" אלא "כל אלה". 

לאה ורון:
	
	אז זה יהיה מצטבר, זה יהיה: או, או, או. 

אברהם רביץ:

	זה מה שאני שואל. 

היו"ר אברהם פורז:

	כל אחד מאלה. כי אחרת אתה מקל. רק כשכולם קורים ביחד.

יצחק קמחי:

	אחד או יותר מאלה.

אברהם רביץ:

	אני מדבר על להקל.

היו"ר אברהם פורז:

	למה להקל? אנחנו אומרים שמספיק גזירה שמתייחסת למספר רב של צרכנים - כלומר גם אם זה עשה נזק לרוב, זה מספיק חמור.

אברהם רביץ:

	איזה מעשה למשל יושיב אדם לשנתיים מאסר?

אלן זיסבלט:	

	ניקח את (א), נדבר למשל על הטעיה של מאות אלפי לקוחות על-ידי חברות הטלפונים.

אברהם רביץ:

	מה זה "מספר רב"?

אלן זיסבלט:	

	אלפים. זאת אומרת שזה נוגע לכל המדינה וזה גורם נזק בעצם לכל המדינה. 


אברהם רביץ:

	אתה לא מדבר על גרימת נזק. אתה מדבר על (א), שם לא מדברים על מה היה הנזק. היה מעשה של הטעייה שפגע בהרבה אנשים. אני לא יודע מה זה "הרבה" אבל אולי נגדיר את זה.

אלן זיסבלט:	

	אם אתה מבקש הבהרה, הייתי אומר ממש אלפים. בעצם משהו לאומי ולא סתם מקומי.

אברהם רביץ:

	זה צריך להיות כתוב יותר ברור. מזה אפשר להבין שיכול להיות סופרמרקט שהטעה את לקוחותיו.

היו"ר אברהם פורז:

	כשתנובה מכניסה סיליקון במודע לחלב במשך שנים, וזה פגיעה בבריאות, וזה נוגע לעשרות אלפי אנשים - זה סוג הדברים אליהם מתכוונים ב"מספר רב במיוחד של צרכנים". 

אברהם רביץ:

	אתה אומר "במודע". ומה אם לא במודע? פה מתייחסים גם למעשה בשגגה. 

היו"ר אברהם פורז:

	המשפט הפלילי מבוסס על הכוונה הפלילית. יש גם איסורים מוחלטים אבל זה לא פה. אחריות קפידה. למה צריך את המלים "רב במיוחד"? מספיק "רב".  אני לא אוהב את המלה "במיוחד".

אלן זיסבלט:	

	ישבתי עם אנשי התחום הפלילי במשרד המשפטים וכך הם ביקשו, אבל אני לא מניח שזה קריטי.

היו"ר אברהם פורז:

	נאמר "מספר רב של צרכנים". 

אברהם רביץ:

	אבל מדובר כאן באמת על מספר רב במיוחד. מספר רב של צרכנים זה יכול להיות גם 200 צרכנים.

מירון הכהן:

	יש עבירות שהתמריץ שלהן הוא כלכלי.

אברהם רביץ:

	זה מופיע ב-(ג). לכן אני אומר במצטבר. ב-(א) זה יכול להיות הטעיה שכמעט ולא עשתה נזק. מדובר על עצם העובדה שהיתה טעיה. הדוגמא של הסיליקון בחלב לא רלוונטית פה, כי סיליקון עושה נזק.



תמר פינקוס:

	למשל מים בבשר לא עושה נזק אבל הוא עדיין עבירה.

אברהם רביץ:

	מים בבשר זה פשוט גניבה. זה גורם נזק כספי.

תמר פינקוס:

	הכמות הגדולה של האנשים היא היוצרת את התמריץ הכלכלי לעשות את זה.

אברהם רביץ:

	אבל יש לך את זה ב-(ג), והוא כרגע מנותק.

תמר פינקוס:

	אבל אז אני יכולה גם ללכת ל-(א) וגם ל-(ג). 

אברהם רביץ:

	ב-(ג) נאמר "עובר העבירה הפיק רווחים גדולים במיוחד מהמעשה". 

תמר פינקוס:

	הוא יכול להפיק אותם משני אנשים והוא יכול להפיק אותם מ-5 מיליון אנשים.

אלן זיסבלט:	

	בית-המשפט יכול במקרה מסויים למצוא הרבה קורבנות. אגב, זה בנוי על דגם שכבר מקובל, למשל בהצעה לחוק זכויות יוצרים.

היו"ר אברהם פורז:

	מה הקנס שנקבע היום לפי סעיף 61(א)(4) לחוק העונשין?

תמר פינקוס:

	49,000 שקל.

אתי בנדלר:

	זה 150,000 ש"ח.

היו"ר אברהם פורז:

	אז פה אנחנו אומרים עד 1.5 מיליון שקל. בהטעיה גדולה זה סביר.


אברהם רביץ:

	לי לא איכפת מהכסף. אני חושב על המאסר - כדי לוודא שייעשו את הדבר הנכון.

היו"ר אברהם פורז:

	אני מניח שזה יהיה נדיר.

אלן זיסבלט:	

	אנחנו היינו נאמנים למשימה. בין מיליון ל-2 מיליון - הגענו ל-1.5 מיליון.

היו"ר אברהם פורז:

	אני לא יודע מה יכול להיות כאן, אולי מקרים שאנשים לא יודעים, למשל בגביית חשבונות מופרזים. את רוב הדברים אני לא מסוגל לבדוק. האם אתה יכול לבדוק ריבית בבנק? בתיאוריה אני יכול אבל זה בלתי אפשרי.

אברהם רביץ:

	היום יש חברות שעושות את זה.

היו"ר אברהם פורז:

	האם בחיובים של "בזק" אתה יכול לבדוק?

אברהם רביץ:

	יש קבלן בבית עלית שגובה ריבית על איחור בתשלומים וכדומה. סוף הסיפור הוא שהוא שילם נדמה לי ל-100 אנשים אלפי שקלים חזרה. הם שכרו חברה שבדקה את החשבונות.

אלן זיסבלט:	

	אני דיברתי עם גברת גלוריה וייסמן, הממונה על המשפט הפלילי במשרד המשפטים. קודם כל לעניין האחריות, השאלה היא האם הוא ידע. סעיף 27 אומר "באישום על עבירה לפי הוראות פרקים .... תהיה זו הגנה לנאשם אם יוכיח כי לא ידע ולא היה עליו לדעת כי היה במכר או בשירות משום הפרה של ההוראות האמורות". זאת אומרת, בעצם הנטל עליו להוכיח שהוא לא ידע או לא היה אשם.

היו"ר אברהם פורז:

	במחשבה שניה אני חושב שאפשר להשאיר "מספר רב במיוחד", כדי שיהיה ברור שהכוונה היא לנסיבות מיוחדות.

אלן זיסבלט:	

	גברת וייסמן הסבירה לי שבדרך כלל הם בוחנים את זה. בעצם הרעיון הוא שהסכומים הרגילים הם באמת להטעיות יומיומיות. אם מישהו מטעה ציבור מסויים - - - 

היו"ר אברהם פורז:

	זאת ההתנהגות הנורמטיבית ....

אלן זיסבלט:	

	אבל ברגע שמדובר על מישהו שעשה פעולה שתוצאותיה חמורות במיוחד מבחינת המספר הרב של הנפגעים או הנזק או הרווח, אז אנחנו צריכים באמת להתייחס לזה.

לאה ורון:
	
	מה זה הסכומים הרגילים?

אלן זיסבלט:	

	הסכומים הרגילים יכולים להיות 20,000- 30,000, 50,000 שקל.

היו"ר אברהם פורז:

	כמה התיקרה היום לנסיבות לא מחמירות, אחרי התיקון?

תמר פינקוס:

	לפני התיקון זה 150,000 שקל.

מירון הכהן:

	זה פי 7 מהאמור בסעיף 61, מה-19,600 שקל.

אלן זיסבלט:	

	התיקרה היא כמעט חצי מיליון שקל.

גתית שריקי:
	
	זה פחות. זה 137,000 שקל.

היו"ר אברהם פורז:

	זה מספיק. אגב, תמיד אפשר להפעיל את סעיף 63 לחוק.

קריאה:

	אבל לא עשו את זה. כמו שעוד לא הפעילו אף פעם מאסר.

היו"ר אברהם פורז:

	אני פעם הייתי תובע בעבירות בניה. הקנס המקסימלי על עבירות בניה היה אז 1,500 לירות, שהיה אז כבר קנס לא רציני. אז הקבלנים היו באים לבית-המשפט, מקבלים 100 שקל קנס וצו הריסה והולכים הביתה. עד שהתחלתי להשתמש בסעיף 63 לחוק העונשין. הייתי בא אחרי הכרעת הדין, אפילו הייתי אומר לנאשם, ופתאום הוא היה מגלה חוות דעת כזאת. אז הוא היה אומר לעצמו: למה הודיתי? ואז פתאום היו קנסות של מיליונים.


אלן זיסבלט:	

	אבל למשל הדוגמא שלך לגבי הסיליקון בחלב, זה נעשה בשלב מסויים גם אחרי שהם ידעו שיש סיליקון. הם אמרו שהם הוציאו את הסיליקון אבל בכל זאת הם השאירו אותו. זה לדעתי דוגמא שבית-המשפט היה אולי מפעיל את הסעיף הזה.

מירון הכהן:

	הם רימו שם פעמיים, גם בעבירה וגם בטיוח.

לאה ורון:
	
	זה בנוסף לעונשי מאסר.

תמר פינקוס:

	עוד לא קרה לנו הנס. עוד לא קרה לנו נס של מאסר של חודש בגין עבירה על חוק הגנת הצרכן.

היו"ר אברהם פורז:

	בעקבות ההחמרה בענישה תוכלו לבוא לבתי-המשפט ולומר: המחוקק ראה בחומרה את העבירה.

אברהם רביץ:

	מה זה "גרם נזק חמור לצרכן או לקבוצת צרכנים"?

תמר פינקוס:

	שינה מצבם לרעה.

היו"ר אברהם פורז:

	מה משמעות המילים "נזק חמור במיוחד"?

מירון הכהן:

	זה עניין של שיקול דעת. אני מסתכל בחוק העונשין לגבי עבירה של מרמה בנסיבות מחמירות. מה שמופיע זה "המקבל דבר במרמה דינו מאסר 3 שנים, ואם נעברה העבירה בנסיבות מחמירות - דינו מאסר 5 שנים". מה זה "נסיבות מחמירות"? זה נתון לשיקול דעתו של השופט. 

היו"ר אברהם פורז:

	הקלסיפיקציה שלי היא זאת (אולי אני טועה): יש נזק לכיס ויש נזק לבריאות או למשהו שהוא מעבר לכיס. נזק לכיס, תמיד יאמרו: נו כבר, מה קרה? רימו את מישהו בכמה עשרות שקלים - זה לא נזק חמור במיוחד. לעומת זה נניח נזק של חומר זר במזון או תרופה שהיתה אמורה לטפל במשהו ולא טיפלה - אז זה מעבר לנזק הכספי.

אלן זיסבלט:	

	אני רוצה להציג דוגמא לנזק שהוא לא כספי, בתחום הכשרות. למשל מי שמכר בשר לא-כשר ככשר, למרות שהוא ידע או היה צריך לדעת שהבשר לא כשר.
היו"ר אברהם פורז:

	לגבי כשרות יש חוק נפרד. 

מירון הכהן:

	אפשר גם זה וגם זה.

אלן זיסבלט:	

	הוא מטעה את הציבור, ציבור רחב מאוד.

היו"ר אברהם פורז:

	אגב, בעיני זה נזק חמור. לאדם דתי זה נזק חמור. נשאיר את זה ככה. נראה מה יהיה.

	"(ג) עובר העבירה הפיק רווחים גדולים במיוחד מהמעשה" - זה בסדר. 

תמר פינקוס:

	כאלה דוגמאות יש לנו המון.

אתי בנדלר:

	אבל אז יש לכם גם את סעיף 63 לחוק העונשין שניתן לעשות בו שימוש.

אלן זיסבלט:	

	פה מדובר באמת על דוגמאות קלאסיות.

היו"ר אברהם פורז:

	למה פה צריך את המלה "במיוחד"? "רווחים גדולים" זה כבר די.

אתי בנדלר:

	מה זה "רווחים גדולים"?

היו"ר אברהם פורז:

	אם נאמר "גדולים במיוחד" אז מישהו יוכל להגיד שאם הרווח שהוא עשה לא מקביל למה שעשה ביל גייטס אז זה לא נחשב.

אלן זיסבלט:	

	הוא הפסיד 11 מיליארד דולר ביומיים.

תמר פינקוס:

	אפשר להוריד את המלה "במיוחד". 

היו"ר אברהם פורז:

	לא צריך "במיוחד". נאמר "הפיק רווחים גדולים". 

אתי בנדלר:

	אם "רווחים" אז אולי כדאי להוסיף גם "או טובות הנאה".

היו"ר אברהם פורז:

	"הפיק רווחים גדולים" - "או טובת הנאה גדולה במיוחד"? איך ינסחו את זה?

מירון הכהן:

	"רווחים גדולים המצדיקים ענישה מחמירה". 

היו"ר אברהם פורז:

	טובת הנאה זה רווח מסוג אחר. יכולה להיות טובת הנאה, נניח, שאדם מכר איזה מוצר במחיר הנכון אבל הוא הביא את הלקוחות במרמה.

אברהם רביץ:

	זה בסוף תמיד רווחים. כמו שאמר מאמר החכם, שכל העולם משל והנמשל הוא כסף.

יצחק קמחי:

	אולי ישנו את זה ל"הכנסות" במקום "רווחים". 

לאה ורון:
	
	אבל אם תיכנס המלה "רווחים" אז לא יהיה את העניין של  "גדולים במיוחד". 

אתי בנדלר:

	"הפיק רווחים או טובות הנאה גדולים במיוחד מהמעשה". 

היו"ר אברהם פורז:

	"גדולים", לא "במיוחד". 

אתי בנדלר:

	אולי "משמעותיים".

אלן זיסבלט:	

	בכל זאת מדובר על נסיבות מחמירות, לכן הוכנסה המלה "במיוחד" בחלק מהדברים.

אברהם רביץ:

	צריך להיות "במיוחד".

היו"ר אברהם פורז:

	טוב, נשאיר את המלה "במיוחד".

	אני חושב שהחוק הזה גמור עכשיו. הוועדה מאשרת את הצעת חוק הגנת הצרכן (תיקון מס' 7), התשנ"ח-1998 להעלאה לקריאה שניה ושלישית.

אתי בנדלר:

	עכשיו צריכים להתחיל את העבודה.

תמר פינקוס:

	בפעם הקודמת כשעברנו על ענישה, היו שני סעיפים שעל-פי ההערות הוחלט להעבירם מחצי שנה מאסר, שזו הענישה הקלה יותר, ל-23(1), לענישה החמורה יותר.

אלן זיסבלט:	

	את זה עשינו כבר ואישרנו.

אתי בנדלר:

	זאת אומרת, עוד לא העברנו שום דבר, כי עוד לא ניסחנו את החוק מחדש, אבל יש הרבה מאוד החלטות שמחייבות. בסופו של דבר היתה החלטה להשאיר את המונח "רוכלות" משום שנטען שיש הרבה מאוד פסיקה שמתייחסת לסוג הזה של מכירה.

תמר פינקוס:

	לא רק זה, אנחנו גם נגרום להטעיה של הצרכן אם נתחיל לקרוא לזה אחרת. הם לא יידעו מה זה.

היו"ר אברהם פורז:

	זה מכירה מדלת לדלת.

אברהם רביץ:

	"דלתון" קראתי לזה, על משקל דלפון.

אלן זיסבלט:	

	נוכל לבקש אישור של האקדמיה ללשון העברית.

היו"ר אברהם פורז:

	המלה "רוכלות" בפירוש ממש מטעה. זה חוק הגנת הצרכן והחוק בעצמו מטעה.

אלן זיסבלט:	

	עוד כשהייתי עולה חדש שבקושי ידע עברית, בשנת 1981, אמרתי שזה לא peddler transaction. מדובר על גופים מאוד מאוד לגיטימיים וגדולים. עד לפני כמה שנים מוכר הקוסמטיקה הגדול ביותר בארצות-הברית לא היה "רבלון" אלא "אבלון", והם מוכרים אך ורק מדלת לדלת. אם מישהו יגיד ש"אבלון" היא peddler - הגברת תקבל התקף לב.

היו"ר אברהם פורז:

	היום ב-Tele-marketing זה לא כמו בעצם - - -?

אתי בנדלר:

	זה שיווק מרחוק.

אלן זיסבלט:	

	קוראים להם door to door sellers או doorstep sellers.

מירון הכהן:

	מוכרי סף.

היו"ר אברהם פורז:

	מכירה על סף ביתך. הבעיה היא שבעברית המלה "רוכלות" נתפסת אחרת לגמרי.

אלן זיסבלט:	

	יש לה קונוטציה שלילית. אני מסכים שיש בזה משהו שמזכיר דלות.

תמר פינקוס:

	הציבור יודע מה זה רוכלות. הם יודעים להגדיר את זה. אנחנו לא יכולים לגרום להם היום לבלבול. גם בית-המשפט משתמש בזה.

היו"ר אברהם פורז:

	אנחנו מקבלים את הרעיון. החוק הזה הוא לדעתי תורת הנסתר. מר הכהן, אולי אפשר לקרוא לזה "רוכלות ישירה" כדי להבדיל את זה מרוכלות גרידא.

אלן זיסבלט:	

	בחוץ-לארץ יש distance selling, שזה מכר מרחוק, ויש doorstep או door to door, שאצלנו זה רוכלות.

היו"ר אברהם פורז:

	אצלנו זה רק רוכלות?


אלן זיסבלט:	

	כן. 

גתית שריקי:
	
	אפשר לקרוא לזה "רוכלות מדלת לדלת". 

אתי בנדלר:

	האמת היא שהרוכלות כוללת כל-כך הרבה וריאציות של סוגי מכירות ואין ביטוי שמכנס תחתיו את כולם.

אברהם רביץ:

	הרוכלות היא לאו דווקא מדלת לדלת. יש אנשים שמסתובבים ברחוב עם מעין מגש ומוכרים, או אלטע זאכן.

אתי בנדלר:

	זה יכול להיות גם מי שמזמין אותך לפגישה בבית-מלון מפואר כדי להציג את מרכולתו.

היו"ר אברהם פורז:

	"גזלן" שמוכר נניח במגרשי כדורגל, בפארקים  או במקום שבו יש אירוע ציבורי, מחנה את המשאית ומוכר גלידה - האם גם הוא נכלל תחת ההגדרה של רוכלות?

יצחק קמחי:

	לא, כי לגזלן אתה ניגש.

תמר פינקוס:

	זה מוצרים פסידיים ואי אפשר להחזיר אותם תוך 14 ימים.

היו"ר אברהם פורז:

	נניח שהוא מוכר בובות.

אלן זיסבלט:	

	לפי התיקון של ההגדרה הוא כן רוכל, משום שהוא מישהו שבא אליך שלא לפי הזמנה ושזה לא מקומו הקבוע.

היו"ר אברהם פורז:

	בעברית של בני אדם, לא עברית של החוק, "גזלן" הוא לא רוכל? המונח "גזלן" בעגה הצבאית פירושו אדם פרטי שמתייצב בשער המחנה, או במקום שבו מסתובבים חיילים, ומוכר להם גלידה, ופלים, כריכים ודברים כאלה. הוא זכה לשמו מאחר והוא מפקיע מחירים. הוא "גזלן" משום שאצלו אתה משלם מחירים כמו בקיוסק בעוד שבשק"ם זה עולה עשירית. אבל השק"ם לא בא. לכן קראו לו "גזלן", בגלל המחירים.

	נאשר את זה ככה. אני מבקש בדברי ההסבר לחזור ולהסביר שהתלבטנו לגבי המלה "רוכלות" אך לא מצאנו שם אחר.

תמר פינקוס:

	התחשבנו בדעתו של הצרכן, שמשתמש בזה.

לאה ורון:
	
	אנחנו פתוחים להצעות נוספות.

מירון הכהן:

	במסגרת הנושא של זיוף תקליטורים, אחת הדרכים היעילות ביותר להילחם בעניין הזה היא באמצעות סימון קוד על הדיסק. מה שנקרא CED COD. הדבר הזה פשוט הפך להיות מכת מדינה. היום אתה כבר לא יכול להבחין בין ספרות מקורית לספרות מזוייפת. CED COD זה קוד שמופיע על התקליטור. בעת הייצור של התקליטור מוטבע בו קוד של היצרן ואותו קשה הרבה יותר לזייף. נכון שכל דבר אפשר לזייף.

	סעיף 17 בחוק הגנת הצרכן עוסק בחובת סימון, אבל הוא מדבר על סימון מילולי. בסעיף 17 נאמר ש"השר רשאי לקבוע בצו - ...(2) פרטים נוספים שיש לסמן, לרבות פרטים בדבר מחיר הטובין לצרכן, תאריך ייצורם, מועד תפוגתם, היותם מסוכנים לשימוש, דרך השימוש בהם, איכותם, סבילותם, עמידותם או תכונותיהם האחרות, לרבות תכונות שיש בהן לעשותם כשרים בעיני הציבור כולו או מקצתו". 

	אנחנו היינו רוצים להכניס כאן, למען הסר ספק, גם סימון של קוד המאפשר להתחקות אחרי היצרן, או לזהות את היצרן של הטובין ולומר "לרבות סימון המאפשר זיהוי היצרן".

אברהם רביץ:

	את מי אתה מחייב? את אלה שרוצים להפיץ את המוצר? זה בעיה שלהם. למה שהם לא יעשו את זה? הרי הזייפן לא יעשה את זה. היצרן עצמו, אם הוא רוצה להגן על עצמו, הוא יעשה את זה.

אמיר ברקן:

	איך זה ימנע זיופים?

מירון הכהן:

	הנקודה היא אחרת. היום הזייפנים בעצם לוקחים דיסקים מוכנים, שלא הם מייצרים, ועל גביהם הם מזייפים. ברגע שאתה יודע איפה דיסק מסויים יוצר אתה יוכל להתחקות אחרי הזייפן. יש בעיה להתחקות אחרי הדברים האלה, לראות מאיפה הם מגיעים. לעיתים הזיוף נעשה בחלק מהמפעלים עצמם, לא בהכרח בישראל אבל יש בעיה מאוד גדולה כזאת ברשות הפלשתינית. ה-CED COM, לדעתם של המומחים בתחום הזה, וקיבלנו חוות דעת - - - 

אברהם רביץ:

	את זה אני מבין. לזייפן הזה הרי אין קוד ואתה יודע שאין לו קוד. הרי ככה לא תתחקה אחריו. ליצרן המקורי יש קוד כי הוא רוצה קוד.

מירון הכהן:

	ליצרן הדיסקים עצמו לא איכפת לייצר את זה, להיפך, לו יש אינטרס לייצר את זה בלי קוד כי אז השוק שלו הוא יותר גדול, הוא מוכר את זה גם לזייפנים.

תאופיק חטיב:

	הכוונה שלו היא להטבעת קוד על-ידי מייצר הדיסקים, של חומר הגלם, לפני שהוטבעה המוסיקה או התוכנה עליו.

אברהם רביץ:

	אז מה התועלת? אז כל זייפן יקנה דיסקים עם קוד.

היו"ר אברהם פורז:

	את הקוד עם שם היצרן של הדיסק. לא היצרן הלגיטימי של המוסיקה.

לאה ורון:
	
	להיפך, זה עוד יותר יטעה. הדיסק יהיה מסומן והמוסיקה מזוייפת.

היו"ר אברהם פורז:

	אתן לכם דוגמא. יש יצרן בקבוקים שקוראים לו "פניציה". הוא מייצר את הבקבוק הזה. "קוקה קולה" אומר לו: את הבקבוק הזה תייצר ותמכור רק לי. אסור לך לייצר בקבוק כזה ולמכור אותו למישהו אחר כי הוא יזייף וישים בו משקה אחר שייראה כמו הקוקה-קולה שלי. אותו דבר פה. אתה מייצר את חומר הגלם של דיסק רק עם תווית עבורי, כדי להקשות על הזיוף. דיסק עם הקוד הזה אתה לא יכול למכור לאחר. זה לגיטימי.

לאה ורון:
	
	האם זה מה שאתה מתכוון, מר הכהן?

מירון הכהן:

	ליצרן חומר הגלם יש רישום למי הוא מכר את זה וזה מקל עלייך גם את חובת ההוכחה, לדעת אם זה מזוייף או לא מזוייף.

תאופיק חטיב:

	אם אתה מקבל 500,000 דיסקים מארצות-הברית בלי אותה תווית, מה תעשה?

מירון הכהן:

	ברגע שיש חובת סימון, הסעיף גם מונע ייבוא. אגב, הטכניקה הזאת היום מקובלת בכל העולם.

תאופיק חטיב:

	בכמה זה מעלה את המחיר של הדיסק?

מירון הכהן:

	זה לא מעלה, זה שולי לגמרי בייצור. אבל ברגע שיש לך חובה כזאת בחוק אז אתה גם לא נותן להכניס דיסקים שאינם מסומנים.

אברהם רביץ:

	האם כיצרן דיסקים אני אעשה לכל מוסיקאי את הקוד שלו כשאני אצור את הדיסק? 

קריאה:

	לא. 

אברהם רביץ:

	כלומר יהיה אסור לי ליצור דיסקים ללא קוד?

מירון הכהן:

	בדיוק.

תאופיק חטיב:

	הוא עושה קוד אחיד.

אברהם רביץ:

	אם הוא קוד אחיד אז לא הרווחתם שום דבר.

תאופיק חטיב:

	אתה מרוויח. הם רוצים לעלות על הזייפן דרך היצרן, לדעת מי אלה שרכשו מאותו יצרן של דיסקים ואז לחפש את הזייפן בתוכם. אולי זאת הדרך. זה לא בדיוק פשוט אבל הם מנסים לצמצם את האפשרויות של הזיוף דרך הידיעה מאיפה רכשו את חומר הגלם לדיסקים.

אברהם רביץ:

	נניח שאני יצרן של דיסקים. מה אני צריך לעשות?

מירון הכהן:

	אתה תצטרך להטביע על הדיסק את הסמל של יצרן חומר הגלם.

אברהם רביץ:

	את הדיסקים האלה אני מוכר לכל מי שרוצה לקנות ממני. אז מה הרווחת? אני יודע לחקות את המוסיקה של קוסוביצקי. אני קונה הרבה דיסקים ומטביע עליהם את המוסיקה של קוסוביצקי. מה הרווחת בזה? אם לכולם יש אותו קוד, וכל אחד יכול להיכנס למפעל ולקנות דיסקים מקודדים, אז מה הועילו חכמים בתקנתם? הגניבה היא לא של   הדיסק אלא של המוסיקה שהוטבעה עליו. אז איפה הרווחת?

מירון הכהן:

	קודם כל יש לך אפשרות לעצור - למשל בייבוא.


אברהם רביץ:

	עזוב ייבוא. עוד מעט נטפל בייבוא. בואו נדבר על הארץ.

צביה דורי:

	יהיה יותר קל להגיע לזייפן כי היצרן יודע למי הוא מכר.

אברהם רביץ:

	כשאדם קנה ממני דיסקים אין לי מושג מה הוא הטביע עליהם. אני לא שואל אותו מה הוא הולך לשים על הדיסק. מישהו קנה ממני חצי מיליון דיסקים, האם אני שואל אותו איזה מוסיקה הוא שם עליהם? אז תכניסו לחוק הוראה שאני חייב לשאול.

לאה ורון:
	
	כשאתה מחזיק את הדיסק לפי הקוד אתה יכול לדעת מי בדיוק זה שהטביע עליו את המוסיקה.

אברהם רביץ:

	אני לא יכול. אני מוכר באופן חופשי לכל העולם. 

תאופיק חטיב:

	במקום שיהיו יצרנים שאינם מוכרים, אולי יהיו יצרנים מוכרים ודרכם אפשר יהיה לעלות על הזייפנים.

אברהם רביץ:

	הרי הם לא משתפים פעולה.

מירון הכהן:

	חבר הכנסת הרב רביץ צודק. הרעיון הוא שיש סימון דיסקים שמקובל, הוא חלק מהסטנדרטים של התעשיה. 

אברהם רביץ:

	בזה לא הועילו חכמים בתקנתם.

מירון הכהן:

	ברגע שהתעשיה החוקית והמסודרת - כי יש גם תעשיה לא חוקית של הדברים האלה - מקבלת על עצמה שאפשר יהיה לסחור רק בדיסקים כאלה, זה הופך אצלם לחלק מהסטנדרט והם עושים לזה גם רישום. הרישום שאתה מדבר עליו קיים. אני לא צריך לאכוף אותו בחוק כי ברגע שאני אומר שהם צריכים לסמן סימון של CED COD הם יכולים לסמן - - - 

אברהם רביץ:

	לכל דיסק יש מספר סידורי?


מירון הכהן:

	כן. הם יכולים לסמן את הסימון הזה אך ורק אם הם מצטרפים לארגון הזה שמאפשר להם לסמן ב- CED COD. הם חייבים אז לקבל את כל הכללים שחלים בגין החברות הזאת בארגון.

אתי בנדלר:

	אבל כל זה לא רלוונטי לחוק. מדובר על הסדר וולונטרי.

מירון הכהן:

	אנחנו מדברים פה במילא על סעיף הסמכה בלבד. אנחנו בסך הכל מאפשרים הסמכה. בכל מקרה, גם כאשר השר מתקין תקנות, התקנות האלה ממילא חייבות לבוא לכאן לאישור.

אברהם רביץ:

	אבל תרשום את הדברים. זה צריך להיות הגיוני. 

מירון הכהן:

	אנחנו קיבלנו את הדבר הזה בפנייה מהמשטרה, מהיחידות שעוסקות באכיפה.

אברהם רביץ:

	יכול להיות שהמשטרה לא חשבה עד הסוף, גם זה קורה לפעמים. נתקלנו בכמה מקרים כאלה.

היו"ר אברהם פורז:

	אבל בסופו של דבר זה תקנות שהשר יכול להתקין. אני מניח שהשר, אם הוא חושב שזה לא ראוי, לא יתקין את התקנות.

	אני בכל מקרה חושב שהרעיון לפיו יצרן דיסקים, האיש ששם את התוכנה, לא את החומרה, רוצה שמי שמייצר לו את חומר הגלם יסמן אותו באופן כזה ויימנע מלמכור אותו לאחרים כדי למנוע זיוף - זה דבר נכון.

אמיר ברקן:

	אני לא מבין במה יעזור החוק הזה. ומה תעשה במקרה כזה עם ייבוא?

אתי בנדלר:

	אני מוכרחה לומר שלאור שאלותיו של חבר הכנסת הרב רביץ אני לחלוטין לא מבינה מה הקשר בין הסימון המדובר לבין מניעת זיוף.

היו"ר אברהם פורז:

	אם קוקה קולה מתנה שאף יצרן לא יוכל לייצר בקבוקים כאלה אלא עבורה - - - 

אברהם רביץ:

	אבל לא כך קורה כאן.

לאה ורון:
	
	אין שום יחודיות לפלסטיקים של הדיסקים.

מירון הכהן:

	במציאות גם במפעלים לגיטימיים נתפסה פעילות בשעות הערב, אחרי שהמפעל נסגר. עשו שם דיסקים "שחורים", שמכרו אותם לכנופיות של זייפנים. יש בעיה לאתר את זה. 

היו"ר אברהם פורז:

	אבל את זה לא נאתר על-ידי התקנה הזאת. אם העובדים של אותו מפעל בערב עושים דיסקים "שחורים" - -

אתי בנדלר:

	ולפעמים אפילו בעל המפעל עצמו.

מירון הכהן:

	ברגע שזה מסומן בכל דיסק - - - 

לאה ורון:
	
	לא שמענו את דעתם של יצרני הדיסקים. אנחנו לא יודעים מה העמדה שלהם.

מירון הכהן:

	זה יהיה בתקנות.

היו"ר אברהם פורז:

	נוכל לעשות את זה כשיגיעו לכאן התקנות.

חנה מרגליות:

	התקנות אינן טעונות את אישור ועדת הכלכלה של הכנסת.

יצחק קמחי:

	תעודות האחריות טעונות אישור ועדת הכלכלה.

אתי בנדלר:

	תעודות אחריות - כן. יש סעיפים שונים בחוק שבהם נאמר שהתקנות יהיו באישור ועדת הכלכלה, אבל כאן לא נאמר כך.

היו"ר אברהם פורז:

	אנחנו נעשה הוראה ספציפית בעניין הזה. מר הכהן, תנסחו את זה. בעניין הזה התקנות יאושרו.

אברהם רביץ:

	רק תיזהרו שהתקנה הזאת לא תביא נזק. הרי ימכרו קודים מזוייפים בהכשר של הבד"ץ. יגידו שזה קודים, ואז הקונים יקנו דיסקים עם קודים.

מירון הכהן:

	אני מקבל את ההערה.

היו"ר אברהם פורז:

	העניין הוא כזה, אם אנחנו ממילא עושים תקנה שהפעלתה טעונה אישור הוועדה אז את הדיון הרחב נעשה אחרי שתבוא התקנה בפנינו. בשלב הזה נעשה הוראה מפורשת, האומרת שאפשר לעשות את זה.

	בכפוף לזה, גברת בנדלר, תרשמי לחבר הכנסת אברהם רביץ הסתייגות לסעיף 1 לחוק, כדי שהוא יהיה ראשון הדוברים, וגם תרשמי הסתייגות לחבר הכנסת תאופיק חטיב.

אתי בנדלר:

	אני רוצה להביא לתשומת לבכם שבכנסת הקודמת אנחנו השלמנו את הכנת החוק, לפני שזה נפתח שוב בכנסת הנוכחית. אז היו הסתייגויות לחבר הכנסת עבד-אלמאלכ דהאמשה. הוא חבר כנסת גם בכנסת הנוכחית אך הוא לא היה נוכח כאן בדיונים והוא לא ביקש להגיש הסתייגויות.

היו"ר אברהם פורז:

	חבר הכנסת תאופיק חטיב הוא מסיעתו, הוא יסתייג במקומו ובשמו.

	אני מודה לכל המשתתפים שעזרו לנו לקדם את החוק החשוב הזה.

הישיבה ננעלה בשעה 12:00



